## **ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának 2018. június 21-i ülésére**

**Tájékoztató a Szombathelyi Margaréta Óvoda csoportbővítésének lehetőségéről**

Az Oktatási Szociális Bizottság 2018. májusi ülésén felkérte az Egészségügyi és Közszolgálati Osztályt készítsen tájékoztatót a Szombathelyi Margaréta Óvodában történő csoportbővítés lehetőségéről a 2019/2020 nevelési évtől kezdődően. A Szombathelyi Margaréta Óvoda jelenleg 4 csoportos óvodaként működik. Évek óta maximális létszámmal kezdi meg szeptemberben a nevelési évet, többször volt kénytelen a jelentkező gyermekeket más óvodába irányítani. A 2018/2019-es nevelési évre szóló beíratáskor az óvodába 10 gyermekkel több *óvodaköteles körzetes* gyermek jelentkezett, mint amennyi gyermeket az óvoda alapító okirata alapján fel lehet. Az óvoda eredetileg 8 csoportos óvodának épült. Az óvoda által nem használt részben jelenleg a Máltai Szeretetszolgálat Egyesület működik. Az általuk használt rész alsó szintjén a MEREK Mozgáskorlátozott Emberek Rehabilitációs Központja Sport és segédeszköz fejlesztő műhelye, valamint jelnyelvi tolmácsszolgálat található. Az Egyesület az általa használt emeleti részen található csoportszobát és a hozzá tartozó vizes blokkot az óvoda rendelkezése bocsájtja, cserében egy másik helyiségért, melyet csoportszobának tudnának használni. Abban az esetben, amennyiben a Szeretetszolgálat új helyre tud költözni, a Margaréta Óvodában új csoport kialakításának – a szükséges átalakítási/felújítási munkálatok elvégzését követően - akadálya nincs. A csoportbővítésről legkésőbb 2019. május 31. napjáig kell a fenntartónak a döntést meghoznia.

Tájékoztatom a Tisztelt Bizottságot, hogy egy óvodai csoportban a köznevelési törvény előírásai alapján kettő óvodapedagógus és egy dajka foglalkoztatását kell biztosítani, melynek bér és járulékköltsége mintegy 11 millió forint évente.

A Margaréta Óvoda körzete az előző években új utcákkal bővült, azonban ez más szombathelyi óvodákra is érvényes. Új lakótelepek épülnek szerte a városban, és vidékről költöznek be kisgyermekes családok Szombathelyre. Több olyan szombathelyi óvoda van, amely maximális létszámmal működik, és várhatóan nem fogja tudni felvenni az összes körzetes gyermeket, de bővítésükre az óvoda épületéből adódóan lehetőség nincs. Ezt a helyzetet körzetmódosítással lehet orvosolni. Az óvodákban az átlagos csoportlétszám szeptemberben 23 fő, mely nevelési év végére eléri a 25 főt. A nevelési törvény alapján az ideális csoportlétszám 20 fő. Egyre több a sajátos nevelési igényű gyermek az óvodákban. Szombathely Önkormányzatának óvodáiban az összes férőhely 2685 fő, a 2018/2019-es nevelési évre 2512 gyermeket írattak be. A születési adatok alapján kiegyenlítetten 650-670 gyermek születik évente Szombathelyen, és kb. 630 gyermeket iratnak be a szülők az önkormányzati óvodákba.

Szombathely önkormányzati óvodáiban megfelelő a férőhelyek száma, várható beíratási anomáliák elkerüléséhez a körzethatárok módosítása szükséges, melyet a 2019. évi beíratásra való tekintettel 2019. januárjáig szükséges megtenni.

Kérem a Tisztelt Bizottságot, hogy a tájékoztatót megtárgyalni, és álláspontját kialakítani.

**Szombathely, 2018. június „ "**

**/: Koczka Tibor :/**

**HATÁROZATI JAVASLAT**

**............./2018. (VI.21.) OSzB. sz. határozat**

1./ Szombathely Megyei Jogú Város Közgyűlésének Oktatási és Szociális Bizottsága a ”Tájékoztató a Szombathelyi Margaréta Óvoda csoportbővítésének lehetőségéről” című előterjesztést megtárgyalta, és a tájékoztatást elfogadta.

2./ A Bizottság felkéri a polgármestert, hogy az óvodai körzethatár módosításáról és a Szombathelyi Margaréta Óvoda csoportbővítéséről készült (a Máltai Szeretetszolgálat Egyesület elhelyezését és a kialakítás költségbecslését is tartalmazó) előterjesztést legkésőbb 2019. januárig az Oktatási és Szociális Bizottság elé terjessze be.

**Felelősök: Dr. Puskás Tivadar polgármester,**

**Rettegi Attila, az Oktatási és Szociális Bizottság elnöke,**

**Koczka Tibor alpolgármester,**

**Illés Károly alpolgármester,**

**/A végrehajtás előkészítéséért:**

**Dr. Bencsics Enikő az Egészségügyi és Közszolgálati Osztály vezetője,**

**Lakézi Gábor a Városüzemeltetési Osztály vezetője,**

**Kovács Balázs a Köznevelési, Sport és Ifjúsági Iroda vezetője /**

**Határidő: 2019. januári OSzB. ülés**